Здравейте! Имам съсед, които живее сам, изоставен от семейство и роднини. Живее над мен и системно си намира поводи да ме тормози по всякакви начини. През ноща псува кучета и хвърля пиратки под прозореца ми. Терасата му тече и ме обвинява мен за това. Разби ми мазето, за да види дали ми е запалено парното, защото нещо му пушело. Имам парно, което зимата не паля заради него. В среднинте апартаменти във входа живеем само ние, т.е. пречи само на мен! Комшиите ми сякаш не искат да взимат страна, защото е идиот и нищо не възприема, само може да се скара и с тях. Живея самичка и той се чувства голям мъж, че може да ми надвива… Дайте ми съвет какво да правя с него….




Луд съсед
=========

 

Здравейте, Даяна Борисова, 


можете да поставите въпроса пред управителя на етажната собственост, тъй като съгласно Закона за управление на етажната собственост – собствениците са длъжни да не извършват в своя самостоятелен обект или в част от него дейности или действия, които създават безпокойство за другите собственици, ползватели и обитатели, по-голямо от обичайното.


Поздрави,


адв. Николина Митова  

0898 303092




Здравейте Даяна,


Ситуацията, която описвате, е наистина неприятна. 


Съдейки по посочените от Вас случки, бихте могли да защитите себе си и Вашата собственост по няколко начина. 


На първо място съседът Ви нарушава обществения ред, като вдига шум, крещи и хвърля пиратки. Има редица начини потърпевшите да се справят с този проблем. Вие посочвате, че останалите съседи нямат интерес да се справят с проблема. Затова безспорно най-ефективният начин за справяне с шумния съсед е да се обърнете към органите на реда на телефон 112. При пристигането си на място полицаите могат да предупредят устно или да съставят предупредителен протокол на съседа, че е запознат със забраната да се нарушава обществения ред, като се вдига шум в определени часове. Протоколът се съставя в присъствието на поне един свидетел и се подписва от него, полицая и съседа.


Посочвате също така, че съседът си позволява да разбива мазето Ви, както и да замърсява Вашата собственост. В такъв случай можете да предявите иск по чл. 45 от Закона за задълженията и договорите за изплащане на обезщетение за причинените вреди. Съветвам в този случай да се обърнете към адвокат, който би могъл да Ви предостави консултация и да съдейства с последващи действия. Специалист в областта можете да намерите тук: <http://www.kantorata.net>. 


Ако предприемането на тези мерки не доведе до успех, имате възможност да извадите собственика от етажната собственост. В този случай обаче ще Ви бъде необходимо съдействието и на останалите живущи в сградата. В закона за собствеността е предвидена възможност за изваждане на собственик от етажната собственост. Когато едно лице системно нарушава правилника или решенията на общото събрание за вътрешния ред в сградата или добрите нрави, Общото събрание може да вземе решение за изваждането на лицето от етажната собственост. Задължително е собственикът първо да е бил предупреден писмено от управителя, че ще бъде изваден от имота и да не е прекратил действията си.


